OBH 2546/1998.
Az állampolgári jogok országgyűlési biztosának jelentése
Ügyintéző: dr. Kardos Gábor

A vizsgálat megindulása

A panaszos azért fordult az állampolgári jogok országgyűlési biztosához mert sérelmezte, hogy  a közforgalmú személyszállítási, utazási kedvezményekről szóló 287/1997. (XII.29.) Korm. rendelet 3. § (1) b. pontjában biztosított - korlátlan számú utazásra érvényes - 90 %-os kedvezményre csak a Vakok és Gyengénlátók Országos Szövetségének arcképes igazolványával rendelkező személyek jogosultak. Panaszos álláspontja szerint a hatályos szabályozás hátrányosan érinti azokat  a látássérülteket, akik nem a Vakok és Gyengénlátók Országos Szövetségének, hanem más érdekvédelmi szervezetnek, esetleg azok egyikének sem tagjai.

A megállapított tényállás:

	Panaszos beadványához csatolta a Népjóléti Minisztérium IV. Jogi és Közigazgatási Főosztály 1998. január 13-án kelt 40.364/1997. számú levelét, amely arról tájékoztatja őt, hogy az utazási kedvezményeknek a látássérültek teljes körére vontkozó kiterjesztésével a tárca egyetért. A Népjóléti Minisztérium említett álláspontját a 287/1997. (XII.29.) Korm. rendelet előkészítése során is képviselte, amit az előterjesztő költségvetési okokra hivatkozva nem fogadott el.

A vizsgált alkotmányos jogok:

	- A Magyar Köztársaságban minden embernek veleszületett joga van az élethez és az emberi méltósághoz, amelyektől senkit sem lehet önkényesen megfosztani. /Alkotmány 54. § (1) bekezdés/;
	- A Magyar Köztársaság biztosítja a területén tartózkodó minden személy számára az emberi, illetve az állampolgári jogokat, bármely megkülönböztetés, nevezetesen faj, szín, nem, nyelv, vallás, politikai vagy más vélemény, nemzeti vagy társadalmi származás, vagyoni, születési vagy egyéb helyzet szerinti különbségtétel nélkül. /Alkotmány 70/A § (1) bekezdés/;
	- A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak. /Alkotmány 70/E. § (1) bekezdés/.

Alkalmazott jogszabályok:

A közforgalmú személyszállítási utazási kedvezményekről szóló 287/1997. (XII. 29.) Korm. rendelet

3. § (1) Korlátlan számú utazásra érvényes 90%-os kedvezményű menetjegy igénybevételére 
jogosult:

b) a Vakok és Gyengénlátók Országos Szövetségének érvényes arcképes igazolványával rendelkező vak tagja és egy kísérője. A kísérő csak a vak személlyel együtt történő utazása esetében jogosult a kedvezményre;

A vizsgálat megállapításai:

	Az Alkotmánybíróság 35/1994. (VI.24.) AB határozatában rámutatott arra, hogy „Az alapjognak nem minősülő egyéb jogra vonatkozó, személyek közötti hátrányos megkülönböztetés vagy más korlátozás alkotmányellenessége akkor állapítható meg, ha a sérelem összefüggésben áll valamely alapjoggal, végső soron az emberi méltóság általános személyiségi jogával és a megkülönböztetésnek, illetve korlátozásnak nincs tárgyilagos mérlegelés szerint ésszerű indoka, vagy önkényes.” (ABH 1994, 200.)
	A panasszal érintett ügyben megállapítom, hogy a vakok, illetve gyengénlátók érdekvédelmét ellátó társadalmi szervezetek tagsága közötti különbségtételnek nincs objektív társadalmi indoka, ezért a 287/1997. (XII. 29.) kormányrendelet 3. § (1) bekezdésének b) pontja az Alkotmány 54. § (1) bekezdésében foglalt emberi méltósághoz, az Alkotmány 70/A § (1) bekezdésében biztosított diszkrimináció mentes elbánáshoz, valamint az Alkotmány 70/E §-ban foglalt szociális biztonsághoz való jogokkal összefüggésben eredményez alkotmányos visszásságot.

Ajánlás:

	Az állampolgári jogok országgyűlési biztosáról szóló 1993. évi LIX. törvény 25. §-ában biztosított jogkörömben eljárva ajánlást teszek a Miniszterelnök Úrnak, hogy a vizsgálatom során megállapított alkotmányos visszásságok megszüntetésére intézkedjék a 287/1997. (XII. 29.) kormányrendelet 3. § (1) bekezdés b) pontjának olyan tartalmú módosításáról, amely a kedvezmény igénybevételét a látássérültek teljes körére kiterjeszti.

Budapest, 1998. szeptember 30.

Gönczöl Katalin